b'\n_START_ARTICLE_\nTamro\n_START_SECTION_\nHistoriaa\n_START_PARAGRAPH_\nTamron historia ulottuu vuoteen 1895, jolloin nelj\xc3\xa4 tamperelaista apteekkaria Wolter Aschan, Fredrik Borg, Karl Molin ja Amil Sch\xc3\xa9ele perusti yrityksen nimelt\xc3\xa4 Tampereen Rohdoskauppayhti\xc3\xb6. 1960-luvun puolessav\xc3\xa4liss\xc3\xa4 Tampereen Rohdos Oy perusti Tam-Tradingin Oy:n, joka myi maahantuojien agenttina toimien teknokemiallisia, kosmeettisia ja hygieenisi\xc3\xa4 tuotteita sek\xc3\xa4 sairaanhoito- ja sairaalatarvikkeita. Tamro-niminen yritys syntyi, kun Tampereen Rohdos fuusioitui Oy Aurum-Pharmakon Ab:n kanssa 1970-luvun alussa._NEWLINE_Tamron osti vuonna 1986 sijoitusyhti\xc3\xb6 Spontel, ja Tamro myi seuraavana vuonna Star- ja Rohto-l\xc3\xa4\xc3\xa4ketehtaansa Huhtam\xc3\xa4ki-yhtym\xc3\xa4lle ja luopui n\xc3\xa4in l\xc3\xa4\xc3\xa4kkeiden valmistuksesta. Vaihdossa Tamro sai Huhtam\xc3\xa4elt\xc3\xa4 320 henke\xc3\xa4 ty\xc3\xb6llist\xc3\xa4neen L\xc3\xa4\xc3\xa4ketukku Oy:n. N\xc3\xa4in muodostui Pohjoismaiden toiseksi suurin l\xc3\xa4\xc3\xa4ketukku, jolla oli l\xc3\xa4hes tuhat ty\xc3\xb6ntekij\xc3\xa4\xc3\xa4. L\xc3\xa4\xc3\xa4ketukku Oy jakeli kotimaisista l\xc3\xa4\xc3\xa4kkeist\xc3\xa4 Leiras-Medican ja Farmoksen tuotteet, Tamro puolestaan Star-Rohdon ja Pharmacalin tuotteet sek\xc3\xa4 60 prosenttia tuontil\xc3\xa4\xc3\xa4kkeist\xc3\xa4._NEWLINE_Vuonna 1992 valmistui uusi Tamro-talo Vantaan H\xc3\xa4meenkyl\xc3\xa4\xc3\xa4n. Pian Spontel luopui muista liiketoiminnoistaan ja muutti nimens\xc3\xa4 Tamro-yhtym\xc3\xa4 Oy:ksi. 1\xc2\xa0400 henke\xc3\xa4 ty\xc3\xb6llist\xc3\xa4neeseen yhtym\xc3\xa4\xc3\xa4n kuuluivat l\xc3\xa4\xc3\xa4ketukun lis\xc3\xa4ksi sairaala- ja laboratorioryhm\xc3\xa4t, kulutustavararyhm\xc3\xa4 sek\xc3\xa4 sidemateriaaleja ja sairaalatekstiilej\xc3\xa4 valmistanut Kolmi-Set Oy, joiden yhteinen osuus Tamron liikevaihdosta oli 14 prosenttia. Kolmi-Setist\xc3\xa4 luovuttiin vuonna 1998, jolloin muodostui Tamrosta riippumaton M\xc3\xb6lnlycke Health Care._NEWLINE_Tamro alkoi kansainv\xc3\xa4listy\xc3\xa4 fuusioitumalla vuonna 1995 ruotsalaisen ADA Ab:n kanssa. Sill\xc3\xa4 oli toimintaa my\xc3\xb6s Norjassa, jossa valtionyhti\xc3\xb6 NMD:n monopoliasema oli juuri purettu. Uuden pohjoismaisen konsernin liikevaihto kasvoi ensimm\xc3\xa4isen\xc3\xa4 yhteisen\xc3\xa4 vuotena 23 prosenttia ja nettotulos 39 prosenttia. Tamro alkoi suuntautua Pohjoismaiden ohella nyt my\xc3\xb6s Baltiaan ja Ven\xc3\xa4j\xc3\xa4lle._NEWLINE_Vuonna 2003 Tamron osti saksalainen l\xc3\xa4\xc3\xa4ketukkuj\xc3\xa4tti PHOENIX.'